Живко Желев
Живко Динчев Желев е български футболист, роден на 23 юли 1979 г. Играе като централен защитник.

Кариера 
Започва кариерата си като юноша на родния Берое, но още на 17 години е купен от току-що изпадналия в „Б“ група отбор на Литекс. Желев е пратен да се обиграва в Олимпик (Тетевен), състезаващ се също в „Б“ група, а още същият сезон Литекс печели безапелационно първото място в групата и се класира за втори път в историята си след 1994 г. в първия ешелон на България, където попада и отборът на Желев, заел втората позиция в „Б“ група. Още следващият сезон 1997/98 Литекс става шампион на България, а Желев записва добри игри с Олимпик, включващи победи над Левски и Нефтохимик в Тетевен и равенство 0:0 с ЦСКА в планинското градче, но впоследствие отборът изпада и Желев се завръща в Ловеч, където е резерва на Росен Кирилов и Златомир Загорчич.

На полусезона 1998/99 обаче Кирилов е продаден на турския Аданаспор и пред Желев се открива чудесна възможност да спечели титулярно място в състава, от която той се възползва по най-добрия начин, изигравайки редица силни мачове, превръщайки се за кратко време в един от най-добрите защитници в българското първенство. Същият сезон Литекс грабва за втори път шампионската титла на България, а Желев е повикан в младежкия национален отбор, където отново се утвърждава като несменяем титуляр.

Интересна метаморфоза претърпява играчът през 2003 г., когато поради остра липса на нападатели в Литекс е пуснат да играе като таран, с което се справя изненадващо добре, отбелязвайки 6 гола. Оттогава Желев периодично е включван в атакуващия вал на тима или използван като златна резерва на същия пост в края на мача (така през есента на 2005 г. отбелязва победния и оказал се решаващ гол за 1:0 над хърватския Риека в Ловеч в мач от предварителните кръгове за Купата на УЕФА, с което поставя началото на отличното представяне на тима същия сезон в Европа, достигнал 1/16 финал).

С отбора на Литекс печели още две купи на България през 2001 (1:0 над Велбъжд) и 2004 г. (2:2 и победа след дузпи над ЦСКА, Желев вкарва първия гол в мача от пряк свободен удар).

От юли 2007 Живко Желев е играч на румънския Оцелул, където преминава за сумата от 250 000 евро.  През зимната пауза на сезон 2009 – 10 разтрогв договора си с клуба за неизплатени траншове.  и преминава като свободен агент в гранда Стяуа Букурещ. За целия полусезон Желев е неизменен титуляр като записва 16 срещи и отбелязва един гол. Стяуа завършват на четвърто място и след края на сезона започва чистка на футболистите сред които е и той. През лятото на същата година 30-годишният защитник подписа за една година с шампиона на Азербайджан Интер Баку.  Есенният полусезон на 2010 почти не играе в Интер Баку и преминава през пролетта на 2011 във ФК Симурк, но и там не се задържа. През юни 2011 подписва със ПФК Славия (София).

Национален отбор 
През лятото на 2001 г. Желев прави своя официален дебют за мъжкия национален отбор, след като преди това взима участие в няколко контроли. За негов ужас отборът е разгромен с 6:0 от Чехия в Прага в световна квалификация за първенството на планетата през 2002 г. в Япония и Южна Корея и заема третото място в квалификационната си група, което не дава право на участие на световното. Желев не е викан в националния след този мач.

Статистика

Литекс 
Мачове:
 за първенство: 170
 за Купа на България: 32
 за Шампионска лига: 4
 за Купа на УЕФА: 21
 ОБЩО: 225

Голове:
 за първенство: 23
 за Купа на България: 10
 в Купа на УЕФА: 1
 ОБЩО: 34

Национален отбор 
 Мачове: 7
 Голове: 0

По сезони 
 Берое – 1996/пр. - „Б“ група, 3 мача/0 гола
 Литекс – 1997/пр. - „Б“ група, 2/0
 Олимпик (Тет) – 1997/пр. - „Б“ група, 8/0
 Олимпик (Тет) – 1997/98 – „А“ група, 14/1
 Олимпик (Тет) – 1998/ес. - „Б“ група, 15/2
 Литекс – 1999/пр. - „А“ група, 8/1
 Литекс – 1999/00 – „А“ група, 18/0
 Литекс – 2000/01 – „А“ група, 22/1
 Литекс – 2001/02 – „А“ група, 25/3
 Литекс – 2002/03 – „А“ група, 23/7
 Литекс – 2003/04 – „А“ група, 29/2
 Литекс – 2004/05 – „А“ група, 20/2
 Литекс – 2005/06 – „А“ група, 22/8
 Литекс – 2006/07 – „А“ група, 26/7
 Оцелул – 2007/08 – Liga 1, 32/5
 Оцелул – 2008/09 – Liga 1, 30/2
 Оцелул – 2009/ес. – Liga 1, 11/0
 Стяуа – 2010/пр. – Liga 1, 16/1
 Интер Баку – 2010, 1/0
 ФК Симурк – 2010, 2/0

Успехи 
 Литекс (Ловеч)
 Шампион на България: (1) – 1998/99
 Вицешампион: (1) – 2001/02
 Бронзов медалист: (2) – 2002/03, 2005/06
 Носител на Купата на България: (2) – 2000/01, 2003/04

Бележки

Източници 
 Профил на transfermarkt.de

Български футболисти
Футболисти на Берое
Футболисти на Литекс (Ловеч)
Футболисти на Славия (София)
Футболисти на Верея (Стара Загора)
Родени в Стара Загора
Български футболисти в Румъния
Български футболисти в Азербайджан
Треньори на Литекс (Ловеч)